b"\n_START_ARTICLE_\nColosses\n_START_PARAGRAPH_\nColosses (en grec antic: \xce\x9a\xce\xbf\xce\xbb\xce\xbf\xcf\x83\xcf\x83\xce\xb1\xce\xaf, Kolossa\xc3\xad; en llat\xc3\xad: Colossae) era una antiga ciutat de Fr\xc3\xadgia travessada pel riu Licos, un afluent del Meandre. Se situava a menys de vint quil\xc3\xb2metres de Laodicea i vora el cam\xc3\xad principal que anava d'Efes fins a l'Eufrates. A les ru\xc3\xafnes de la ciutat, prop de la moderna Honaz, a Turquia, no s'hi han dut mai a terme excavacions arqueol\xc3\xb2giques._NEWLINE_El 396 aC, durant les Guerres m\xc3\xa8diques, el s\xc3\xa0trapa Tissafernes fou convocat a Colosses, on va ser assassinat per un agent de Cir el Jove. Plini el Vell explica que la llana de Colosses va donar el seu nom (colossinus) al color del ciclamen. Durant el per\xc3\xadode hel\xc2\xb7len\xc3\xadstic, la ciutat va tenir una certa import\xc3\xa0ncia com a centre mercantil, si b\xc3\xa9 al segle I aC Estrab\xc3\xb3 en parla com d'\xc2\xabuna petita ciutat\xc2\xbb i abans del segle I de la nostra era ja havia disminu\xc3\xaft molt en dimensions i rellev\xc3\xa0ncia._NEWLINE_No hi ha proves que sant Pau hagu\xc3\xa9s visitat la ciutat abans d'escriure l'Ep\xc3\xadstola als colossencs, ja que diu a Filem\xc3\xb3 que espera visitar-la un cop alliberat de la pres\xc3\xb3 (Filem\xc3\xb3, 1:22). Sembla que Epafres fou el fundador de l'Esgl\xc3\xa9sia de Colosses (Colossencs, 1:7 i 4:12)._NEWLINE_Colosses fou seu episcopal, sufrag\xc3\xa0nia de Laodicea dins la Fr\xc3\xadgia pacaciana. A m\xc3\xa9s d'Epafres, ens han arribat tamb\xc3\xa9 els noms dels bisbes Epifani el 451 i Cosme el 692.\n_START_SECTION_\nCones\n_START_PARAGRAPH_\nLa ciutat fou destru\xc3\xafda (possiblement a causa d'un terratr\xc3\xa8mol) i vora les seves ru\xc3\xafnes va sorgir la ciutat romana d'Orient de Cones (en grec: \xce\xa7\xcf\x89\xce\xbd\xce\xb1\xce\xaf o \xce\xa7\xe1\xbf\xb6\xce\xbd\xce\xb1\xce\xb9, Khona\xc3\xad o Kh\xc3\xb3nai; en llat\xc3\xad: Chonae). Les fonts romanes d'Orient i la literatura medieval que esmenten la localitat suggereixen el canvi de denominaci\xc3\xb3 d'una part o de tot Colosses en favor de Cones. A la ciutat, van n\xc3\xa9ixer els escriptors bizantins Nicetes Coniates i Miquel Coniates._NEWLINE_Fou seu episcopal al segle VIII i arquiepiscopal a partir dels anys 858-860. M\xc3\xa9s endavant, \xc3\xa9s esmentada com a seu metropolitana sense sufrag\xc3\xa0nies. _NEWLINE_En l'art bizant\xc3\xad i rus, el tema del Miracle de l'arc\xc3\xa0ngel Miquel a Cones (\xce\xa4\xe1\xbd\xb8 \xe1\xbc\x90\xce\xbd \xce\xa7\xcf\x89\xce\xbd\xce\xb1\xe1\xbf\x96\xcf\x82/\xce\xa7\xe1\xbf\xb6\xce\xbd\xce\xb1\xce\xb9\xcf\x82 \xce\x98\xce\xb1\xe1\xbf\xa6\xce\xbc\xce\xb1 \xcf\x84\xce\xbf\xe1\xbf\xa6 \xe1\xbc\x88\xcf\x81\xcf\x87\xce\xb1\xce\xb3\xce\xb3\xce\xad\xce\xbb\xce\xbf\xcf\x85 \xce\x9c\xce\xb9\xcf\x87\xce\xb1\xce\xae\xce\xbb, To en Khon\xc3\xa9s/Khones Thavma to\xc3\xba Arkhangu\xc3\xa9lou Mikha\xc3\xafl) t\xc3\xa9 una gran import\xc3\xa0ncia. Segons diu la tradici\xc3\xb3 ortodoxa, es veu que alguns pagans van desviar el riu Licos contra el santuari de Sant Miquel per destruir-lo, per\xc3\xb2 va apar\xc3\xa8ixer l'arc\xc3\xa0ngel i amb un llamp va esberlar la roca i hi va fer passar el riu per dins, de manera que l'esgl\xc3\xa9sia es va salvar i l'aigua que va tornar a brollar m\xc3\xa9s enll\xc3\xa0 va ser santa sempre m\xc3\xa9s. Els ortodoxos celebren una festa en commemoraci\xc3\xb3 d'aquesta feta el 6 de setembre. El monestir de Tx\xc3\xbadov al Kremlin, on eren batejats els tsars, \xc3\xa9s dedicat al miracle de Cones."